wickkiey/tamil-wikipedia-markdown huggingface dataset:
# மருத்துவர் குருசாமி


**மருத்துவர் குருசாமி** அல்லது *எம். ஆர். குருசாமி முதலியார்* (*Dr. M. R. Guruswami Mudaliar*) (1880–1958) என்பவர் 20 ஆம் நூற்றாண்டின் முதற்பாதியில் சென்னையில் மருத்துவராகப் பணியாற்றியவராவார்.  

## பிறப்பு
மருத்துவர் குருசாமி, கருநாடக மாநிலத்தில் பெங்களூரு அருகில் உள்ள *நீலமங்கலா* என்ற சிற்றூரில் பிறந்தார். இவர் 1880 ஆம் ஆண்டு நவம்பர் மாதம் ஏழாம் தேதி பிறந்தார்.இவருடைய பெற்றோர் இராமசாமி முதலியார்; துர்கா அம்மையார் ஆவர்.  

## கல்வி
மருத்துவர் குருசாமி மைசூரில் பள்ளிக்கல்வியை முடித்தார். உயர்நிலைப் பள்ளிப்படிப்பை சீரங்கப்பட்டணத்து பள்ளியில் படித்தார். பெங்களூர் சென்டிரல் கல்லூரியில் தன் இளங்கலைப் பட்டப்படிப்பையும், சென்னை மருத்துவக் கல்லூரியில் மருத்துவப்படிப்பும் பயின்றார். இராசகோபாலாச்சாரி இவரது கல்லூரி நண்பராவார்.  

## சிறப்பு
மருத்துவர் குருசாமி அறுவை மருத்துவத் தேர்ச்சிக்கென *சிப்பர் பீல்டு* என்ற தங்கப் பதக்கம் பெற்றார். 1910 ஆம் ஆண்டு கதிரியக்கத் துறையில் சிறப்புப் பயிற்சியை *டேராடூன்* சென்று பெற்றார். 1916 ஆம் ஆண்டு *மருந்தர்* நிலைக்கு உயர்ந்தார். 1920 ஆம் ஆண்டு *எம்.டி* பட்டம் பெற்ற முதல் **தமிழர்** என்ற சிறப்பு பெற்றார். இதே ஆண்டு மருத்துவர் குருசாமி **மெட்டீரியா மெடிக்கா** என்ற மருத்துவ நூலின் பொறுப்பை ஏற்ற முதல் **இந்தியர்** என்ற சிறப்பைப் பெற்றார். சென்னைப் பொது மருத்துவமனையின் தலைமை மருத்துவர் பொறுப்பேற்ற முதல் இந்தியரும் இவரே.  

## இறப்பு
1958 ஆம் ஆண்டு சூன் மாதம் 26 ஆம் தேதி மருத்துவர் குருசாமி மரணமடைந்தார்.  

## நினைவுச் சின்னங்கள்
- 1962 ஆம் ஆண்டு சென்னை மருத்துவக் கல்லூரியின் முகப்பில் மருத்துவர் குருசாமியின் முழுஉருவச்சிலை தமிழக அரசால் நிறுவப்பட்டது.
- சென்னையில் சேத்துப்பட்டையும் கீழ்ப்பாக்கத்தையும் இணைக்கும் பாலம் இவரது பெயரால் அழைக்கப்படுகிறது. சேத்துப்பட்டுப் பகுதியில் உள்ள மருத்துவர் குருசாமி சாலையும் இவரது நினைவுச் சின்னமாகும்.
- இந்திய அஞ்சல் துறை இவரைச் சிறப்பிக்கும் வகையில் ஒரு சிறப்பு அஞ்சல் உறையை வெளியிட்டது.
- டாக்டர் குருசாமி முதலியார் மேல்நிலைப் பள்ளி, சென்னை 1, இவரது நினைவாகப் பெயரிடப்பட்டுள்ளது.

## மேற்கோள்

## வெளியிணைப்புகள்
- Madras Musings
- Chennaimadras_blog
# கான்லே விளைவு

ஒளியை உருவாக்கும் அணுக்கள், காந்தப்புலத்தில் ஒரு குறிப்பிட்ட திசையில் செல்லும் போது, ஒளியின் **முனைவாக்கல்** (Polarization) அளவு குறைகிறது. இதில் ஒளியானது ஏற்கனவே முனைவாக்கல் பெற்ற ஒளியால் தூண்டப்பெறுகிறது. இதுவே **கான்லே விளை'வு** (*Hanle effect*) ஆகும். இது வானியலில், காந்த சக்தியின் அளவைக் கண்டறியப் பயன்படுகிறது.  

1924 ஆம் ஆண்டு **வில்கெம் கான்லே** Zeitschrift für Physik என்ற ஆய்வு நுாலில் இதைப் பற்றி முதலில் விளக்கினார். குவாண்டம் இயங்கியலில் இவ் விளைவை அறிந்து கொள்ள பல ஆய்வுகள் மேற்கொள்ளப்பட்டன.  

## பயன்பாடு
- கான்லே விளைவின் மூலம் சூரியனிலிருந்து வரும் ஒளியின் அளவை ஆய்வு செய்வதன் மூலம் சூரியனின் காந்த ஆற்றலைக் கணக்கிட முடிகிறது.
- வானியலில் முனைவாக்கல் (Polarization in astronomy) நட்சத்திரங்களிலுள்ள வாயுக்களை அறிய உதவுகிறது.
- வரைவு நிறமாலை (Imaging spectroscopy) அண்டத்திலுள்ள பொருட்களைக் கண்டறிய உதவுகிறது.
# கிருஷ்ணபுரம், தஞ்சாவூர்

** இந்தியா<nowiki/>வில் உள்ள தமிழ் நாட்டில் கிருஷ்ணபுரம் என்ற கிராமம் உள்ளது. இக் கிராமம்  தஞ்சாவூர் மாவட்டத்தில் உள்ள ஓரத்தநாடு தாலுக்காவுக்கு உட்பட்டது.**  

## விளக்கப்படங்கள்
2001 ஆம் ஆண்டு மக்கள் தொகை கணக்கெடுப்பின்படி, கிருஷ்ணபுரத்தில் மொத்தம் 895 பேர் உள்ளனர். அதில்  459 பேர் ஆண்களும் 436  பேர் பெண்களும் உள்ளனர். இக் கிராமத்தின் பாலின விகிதம் 950 மற்றும் கல்வியறிவு விகிதம் 59.51விழுக்காடு ஆகும்.
# ஜியோமிச்சி மலை


**'ஜியோமிச்சி** தென் மத்திய ஆசியாவில் உள்ள இமயமலையின் கிழ் இம்மலை உள்ளது. 4,523 அடி (4,427 மீ) உயரத்தில் உயர்ந்து நிற்கிறது. இம் மலை வட இந்திய மாநிலமான சிக்கிம், பூட்டான் மற்றும் திபெத் ஆகிய இடங்களுக்கு இடையேயான முக்கோணப் புள்ளியில் அமைந்திருக்கிறது  
## மேற்கோள்
.
# கிருஷ்ணபுரம், திரிச்சூர்

இந்தியாவில் உள்ள  கேரளா மாநிலத்தில் கிருஷ்ணபுரம் என்பது திரிச்சூர் நகரில் அமைந்துள்ள ஒரு குடியிருப்பு பகுதியாகும். கிருஷ்ணபுரம் குடியிருப்பு பகுதி திரிச்சூர் முனிசிபல் கார்ப்பரேட்டின் வார்டு எண் 19 ஆகும்.  
[1] [2]  

## மேலும் பார்க்கவும்
- Thrissur
- Thrissur District
- List of Thrissur Corporation wards
# இருட்டு மின்னோட்டம் (இயற்பியல்)

இயற்பியலிலும், மின்னணுப் பொறியியலிலும், **இருட்டு மின்னோட்டம்** (*dark current*) என்பது ஒளிக்காணிக் கருவிகளான ஒளி பெருக்கிக் குழாய், ஒளிடையோடு போன்றவற்றில் ஒளியணுக்கள் இல்லாத நிலையிலும் மிகக் குறைவான அளவில் உருவாக்கப்படும் மின்னோட்டம் ஆகும். எந்தவொரு கதிர் இயக்கமும் நுழையாத நிலையிலும் மின்னூட்டங்கள் உருவாக்கப்படுகிறது.  

சாதாரண டையோடுகளில் காணப்படும் "பின்னோக்குச் சார்பு கசிவு மின்னோட்டம்" (reverse bias leakage current) அனைத்து வகை டையோடுகளிலும் உருவாக்கப்படுகிறது. இயக்கமில்லாத பகுதியில் (Depletion region) இலத்திரன்கள் மற்றும் மின்துளைகள் ஆகியவற்றிற்கிடையே இயைபிலா இயக்கத்தால் பின்னோக்குச் சார்பு கசிவு மின்னோட்டம் உருவாகிறது.  

மின்னுாட்டங்களின் உருவாக்கம் என்பது இயக்கமில்லாத பகுதியிலுள்ள படிகக்குறைபாட்டைப் (Crystallographic defect) பொறுத்தது. இப் பண்பினால் இருட்டு மின்னோட்ட நிறமாலை உருவாக்கும் பட்டை வரைபடம் படிகக்குறைபாட்டைக் கண்டறிய உதவுகிறது.  

மின்னூட்ட இணைப்புக் கருவிகளில் (Charge-coupled device) தோற்றுரு உணரிகளில் (Image sensor) ஏற்படும் இரைச்சல்களுக்குக் காரணமாக இருட்டு மின்னோட்டம் உள்ளது.
# 2319 அலுமினியக் கலப்புலோகம்

**2319 அலுமினியக் கலப்புலோகம்**) *(2319 Aliminium alloy)* என்பது அலுமினியத்தின் உலோகக் கலவையாகும். இக்கலப்புலோகத்தில் தாமிரம் (5.8–6.8%) உலோகக் கலவையாக்கும் உலோகமாகக் கலந்துள்ளது. மேலும் இக்கலப்புலோகத்தில் சிலிக்கன் ≤0.20%, இரும்பு ≤0.30%, மாங்கனீசு 0.20–0.40%, மக்னீசியம் ≤0.02%, துத்தநாகம் ≤0.10% , தைட்டானியம் 0.10–0.20%, வனேடியம் 0.05–0.15% , சிர்க்கோனியம் 0.10–0.25%, பெரிலியம் ≤0.0003% மற்றும் 0.15% வரை நுண்ணளவுத் தனிமங்கள் சேர்ந்துள்ளன. 2319 அலுமினியக் கலப்புலோகத்தின் அடர்த்தி 2840 கி.கி/மீ3 ஆகும். இக்கலப்புலோகம் முதன் முதலில் அமெரிக்காவில் 1958 ஆம் ஆண்டில் பதிவு செய்யப்பட்டது.  

2319 அலுமினியக் கலப்புலோகம் குறிப்பாக வில் பற்றவைப்பு மின்முனைகளில் அல்லது 2219 அலுமினியக் கலப்புலோகத்துடன் சேர்த்து செய்பொருட்களில் நிரப்புப் பொருளாகப் பயன்படுத்தப்படுகிறது.
# சரித்திர மாளிகை, அமரவிளை

**சரித்திர மாளிகை** (Charitra Malika) என்பது தமிழகத்தின் கன்னியாகுமரி மாவட்ட எல்லையில் கேரள மாநிலம் அமரவிளை என்ற ஊரில் உள்ள ஒரு அருங்காட்சியகமாகும். இந்த அருங்காட்சியகம் நாகர்கோவில் - திருவனந்தபுரம் தேசிய நெடுஞ்சாலையில் களியக்காவிளையை தாண்டி உள்ள, அமரவிளை பேருந்து நிறுத்தத்தில் இருந்து 300 மீட்டர் தொலைவில் உள்ளது.  
## வரலாறு
திருவிதாங்கூர் சமஸ்தான தலைநகரை இரணியலில் இருந்து 1629 இல் பத்மநாபபுரத்துக்கு மாற்றப்பட்டது. அப்போது பத்மநாபபுரம் அரண்மனையின் அருகே மன்னர் குடும்பத்தின் பிரத்யேக தேவைக்காக அங்கோல் என்னும் சுற்று மாளிகை அமைக்கப்பட்டது. பிற்காலத்தில் அங்கோல் மாளிகையில் இருந்த பொருள்கள் சிதலமடைந்து, அவை ஏலம் விடப்பட்டன. அப்பொருட்களை அமரவிளையைச் சேர்ந்த ஒரு குடும்பத்தினர் ஏலத்தில் எடுத்து, பொக்கிஷமாய் பாதுகாத்துவந்தனர். அக்குடுத்பத்தின் தற்கால தலைமுறையைச் சேர்ந்த அபிலாஷ் என்பவரும் திருவிதாங்கூர் மன்னர் காலத்து ஆவணங்களையும் சுதந்திரத்துக்கு முந்தைய அரிய பொக்கிஷங்களையும் சேகரித்துவந்துள்ளார்.  

இந்த பொருட்களின் சிறப்பை அனைவரும் அறியவேண்டி அமரவிளையில் ஒரு இடத்தை அபிலாஷ் வாங்கி, அங்கே பழமை மாறாமல் கேரள கட்டடக்கலையில் ஒரு மாளிகையை 21 ஆயிரம் சதுர அடியில் உருவாக்கினர். அதுனுள்ளே, இவர்களின் சேகரிப்பில் இருந்த அரிய பொக்கிஷங்கள் அனைத்தையும் காட்சிப்படுத்தியுள்ளனர்.  
## காட்சிப்படுத்தப்பட்ட பொருட்கள்
இங்கு மொத்தம் 3,600 பழங்கால பொருள்கள் இருக்கின்றன. மேலும் இங்கு காமராஜர் நாகர்கோவில் இடைத்தேர்தலில் போட்டியிட்டபோது பிரச்சாரம் செய்ய பயன்படுத்திய மாட்டுவண்டியும், குளச்சல் பகுதிக்கு வந்த மகாத்மா காந்தி பயணித்த மாட்டுவண்டியும். மேலும் காந்தி பேசிய மைக்குகள், அக்கால, மீனவர்கள் பயன்படுத்திய வல்லம், மனிதர்களால் இயக்கப்பட்ட எண்ணெய் செக்கு, அக்கால எழுத்தாணி, நாராயணம் என எழுதுபொருள்கள், மற்றும் பலவகை சுவடிகள், திருவிதாங்கூர் அரண்மனையில் பயன்படுத்திய ஆழாக்கு, உழக்கு, நாளி, மரக்கால் உள்ளிட்ட அளவைப் பொருட்கள், வேலைப்பாடுகள் கொண்ட அம்மி, ஆட்டுக்கள், சந்தனக்கட்டையால் செய்யப்பட்ட இருக்கை, இரட்டைக்கால் பீடம், அந்தக் காலத்து அஞ்சல் பெட்டிகள் போன்ற பல பொருட்கள் காட்சிப்படுத்தப்பட்டுள்ளன.
# இந்திய கடவுச்சீட்டு


12 திசெம்பர் 2022 நிலவரப்படி, 7.2 சதவிகிதம் (தோராயமாக 96 மில்லியன்) இந்தியக் குடிமக்கள் செல்லுபடியாகும் கடவுச்சீட்டைக் கொண்டுள்ளனர், கேரளாவில் அனைத்து இந்திய மாநிலங்களிலும் விட அதிக கடவுச்சீட்டு வைத்திருப்பவர்கள் உள்ளனர். முன்னதாக, அதிக நேரம் எடுத்துக்கொள்ளும் மற்றும் சிக்கலான செயல்முறை மற்றும் முக்கிய நகரங்களில் மட்டுமே அமைந்துள்ள கடவுச்சீட்டு வசதி மையங்களுக்கு மட்டுப்படுத்தப்பட்ட அணுகல் காரணமாக மக்கள் மத்தியில் கடவுச்சீட்டுகள் பிரபலமாக இல்லை. மையங்களின் விரிவாக்கம் மற்றும் தொழில்நுட்ப மேம்பாடுகளுடன், அதிகரித்த அவுட்சோர்ஸிங் மற்றும் நடுத்தர வர்க்கம் விரிவடைவதால், சதவீதம் உயரும் என எதிர்பார்க்கப்படுகிறது.  

## வகைகள்
- **சாதாரண கடவுச்சீட்டு**: கருநீல நிற அட்டை இடப்பட்டிருக்கும் இவ்வகை கடவுச்சீட்டு கல்வி, சுற்றுலா, தொழில் ஆகியவற்றுக்காக பிற நாடுகளுக்கு சென்று வரும் பொது மக்களுக்கு வழங்கப்படுகிறது. கடவுச்சீட்டைப் பெற விரும்புபவரின் வசதிக்கு ஏற்ப 36 பக்கங்களோ, 60 பக்கங்களோ இருக்கும். அதற்கேற்ப கட்டணத்தைச் செலுத்த வேண்டும்.
- **அதிகாரப்பூர்வ கடவுச்சீட்டு** : வெள்ளை அட்டை இடப்பட்டிருக்கும் இவ்வகையை இந்திய அரசை முன்னிறுத்தும் அதிகாரிகள் பெறலாம்.
- **சிறப்பு கடவுச்சீட்டு** : அரக்கு நிற அட்டை கொண்ட இவ்வகை கடவுச்சீட்டுகள் இந்திய உயர் அதிகாரிகளுக்கும், இந்தியத் தூதர்களுக்கும் வழங்கப்படும்.

## தோற்றம்

அட்டைகளில் கருப்பு நிறப் பின்புலத்துள் தங்க நிற எழுத்துகளில் விவரங்கள் எழுதப்பட்டிருக்கும்.  

### அடையாள விவரங்கள்

- சுய விவர பக்கத்தில் பின்வரும் தகவல்கள் உள்ளன:
  - வகை: **P**- "**தனிப்பட்ட**" என்பதன் சுருக்கம், அது **தூதரக** அல்லது **சேவை** கடவுச்சீட்டாக இருந்தால் அது "**D**" அல்லது "**S**" என பட்டியலிடப்பட்டுள்ளது
  - குறியீடு: ("இந்தியா" க்கு **IND** என பட்டியலிடப்பட்டுள்ளது)
  - தேசியம்: **भारतीय / INDIAN**
  - கடவுச்சீட்டு எண்
  - பின்பெயர்
  - கொடுக்கப்பட்ட பெயர்(கள்)
  - பிறந்த தேதி
  - பால்
  - பிறந்த இடம்
  - வழங்கப்பட்ட இடம்
  - வழங்கப்பட்ட நாள்
  - காலாவதியாகும் நாள்
  - கடவுச்சீட்டு வைத்திருப்பவரின் புகைப்படம்
  - கடவுச்சீட்டு வைத்திருப்பவரின் பேய் படம் (2013 முதல் வழங்கப்பட்ட கடவுச்சீட்டுகள் மட்டுமே)
  - கடவுச்சீட்டு வைத்திருப்பவரின் கையொப்பம்
  - இயந்திரம் படிக்கக்கூடிய கடவுச்சீட்டு மண்டலத்துடன் (MRZ) தகவல் பக்கம் முடிவடைகிறது..
- கடவுச்சீட்டு புத்தகத்தின் முடிவில் உள்ள மக்கள்தொகையியல் பக்கத்தில் பின்வரும் தகவல்கள் உள்ளன:
  - தந்தை அல்லது சட்டப்பூர்வ பாதுகாவலரின் பெயர்
  - தாயின் பெயர்
  - வாழ்க்கைத்துணையின் பெயர்
  - முகவரி
  - வழங்கப்பட்ட தேதி மற்றும் இடத்துடன் கூடிய பழைய கடவுச்சீட்டு எண்
  - கோப்பு எண்

## இதனையும் காண்க
- இந்தியாவின் அடையாள ஆவணங்கள்
- இந்தியக் குடியுரிமையாளர்களுக்கான நுழைவிசைவுத் தேவைகள்
# பி. பி. சௌதரி

**பி. பி. சௌதரி ** (பிறப்பு: 12 ஜூலை 1953) (நாடாளுமன்ற உறுப்பினர், பாலி, மக்களவைத் தொகுதி- ராஜஸ்தான் )  என்பவர் தற்போது நரேந்திர மோதி தலைமையிலான  2014 - 2019 இந்திய நடுவண் அரசின் நிருவாகத்தில் சட்டம் மற்றும் நீதித்துறை, மின்னணு மற்றும் தகவல் தொழில்நுட்பம் ஆகிய இரு துறைகளின் இணை அமைச்சராகப் பணியாற்றி வருகிறார். நாடாளுமன்ற கூட்டுக்குழுக்கள் மற்றும் பல்வேறு நிலைக்குழுக்களில் தலைவராகவும், உறுப்பினராகவும் இருந்துள்ளார்.   பாரதிய ஜனதா கட்சியைச் சேர்ந்த இவர் 2014 ஆம் ஆண்டு நடைபெற்ற இந்திய பொதுத் தேர்தலில் ராஜஸ்தான் மாநிலம் பாலி மக்களவைத் தொகுதியில் 4,00,000 வாக்குகள் வித்தியாசத்தில் வெற்றி பெற்றார். இவர் ஒரு வழக்கறிஞரும் ஆவார்.
# எலெக்ட்ரான் (ஏவூர்தி)

**எலெக்ட்ரான்** ஏவூர்தி (Electron) இரண்டு நிலைகளைக் கொண்டது. இது சிறு செயற்கைக் கோள்களை ஏவும் வண்ணம் வடிவமைக்கப்பட்ட ஏவூர்தி ஆகும். அமெரிக்காவின் *ராக்கெட் லேப்* எனும் நிறுவனம் வணிக ரீதியில் 150 கி.கி எடையுடைய செயற்கைக் கோள்களை ஏவும் பொருட்டு இவ்வேவூர்தியை உருவாக்கியது. 2016 டிசம்பர் அன்று ஏவூர்தியானது செலுத்தத் தகுதியான நிலையை எட்டிவிட்டதாக அறிவிக்கப்பட்டது.  

## ஏவுதல்
25 மே 2017 அன்று செய்யப்பட்ட முதல் சோதனை ஏவுதலில் இதனால் தேவையான உயரத்தை எட்ட இயலவில்லை. ஆனாலும் ஏவூர்தியின் செயல்பாடு திருப்தியளிப்பதாக அறிவிக்கப்படது.  

## தொழில் நுட்ப விபரங்கள்
எலெக்ட்ரான் ஏவூர்தியின் இரு நிலைகளும் ஒரே விட்டத்தைக் கொண்டவை (1.2 மீ, 3 அடி 11 அங்குலம்). இவற்றின் எரிபொருளாக தூய்மையாக்கப்பட்ட மண்ணெண்ணெய் மற்றும் திரவ ஆக்ஸிஜன் பயன்படுத்தப்படுகிறது. இந்த ஏவூர்தியின் முதல் நிலையில் ஒன்பது *ரூதர்போர்டு* இயந்திரங்களும் இரண்டாம் நிலையில் ஒரு *வெற்றிட ரூதர்போர்டு* இயந்திரமும் பொருத்தப்பட்டிருக்கும். கரிமம் கொண்டு எடை குறைவாக இந்த ஏவூர்தி தயாரிக்கப்பட்டுள்ளது.  

## தயாரிப்பின் நோக்கம்
எலெக்ட்ரான் ஏவூர்தி 150 கிலோகிராம்கள் எடையுடைய சிறு செயற்கைக்கோள்களை *சூரிய ஒத்திசைவுப் பாதையில்* நிலைநிறுத்தும் வண்ணம் வடிவமைக்கப்பட்டது. 4.9 மில்லியன் டாலர்கள் மதிப்பிலான இவ்வேவூர்தியின் மூலம் வருடத்திற்கு 100 செயற்கைக் கோள்களை ஏவுவதாகத் திட்டமிடப்பட்டிருந்தது.
# ஹார்ன் முனை



**கார்ன் முனை** *(Cape Horn)* என்பது தென் அமெரிக்காக் கண்டத்தில் தென்கோடி முனையாகும். இது கார்ன் தீவகத்திலுள்ளது.  

## இயல்பு
கார்ன் முனை தென் துருவத்தின் அண்மையிலிருப்பதால் குளிர் அதிகம். தாவரங்கள் முளைப்பதில்லை. இங்கு கடும் புயல்கள் எழுகின்றன.  

## வரலாறு
பனாமா கால்வாய் வெட்டப்படுவதற்கு முன்னர் கப்பல்கள் இம்முனையைச் சுற்றிச் சென்றன. முதலில் 1578இல் சர் பிரான்சிஸ் டிரேக் இம்முனையை அடைந்தார். ஆயினும் 1615இல் இங்கு சென்ற டச்சு மாலுமிகள் தங்கள் நாட்டிலுள்ள கோர்ன் (Hoorn) மாகாணத்தின் பெயரை வைத்தனர். இதுவே நாளடைவில் கார்ன் என்றாயிற்று.  

- "குழந்தைகள் கலைக் களஞ்சியம்",1993, சென்னை:தமிழ் வளர்ச்சிக் கழகம்.
# என்றி அட்சன்



**என்றி அட்ஸன்** (Henry Hudson) ஆசிய நாடுகளுக்குப் புதுவழி கண்டுபிடிக்க முயன்ற இங்கிலாந்தைச் சார்ந்த கப்பலோட்டி ஆவார்.  

## 1607ல் கடற்பயணம்
வட துருவத்தின் வழியாக சப்பானுக்கும் சீனாவுக்கும் செல்ல முடியுமென்று ஹட்ஸன் கருதினார். இதற்காக 1607-ல் இவர் ஒரு கப்பலில் புறப்பட்டார். கிரீன்லாந்தைத் தாண்டிச் சென்றபோது, கடல் உறைந்து இவருடைய வழியை மறைத்தது. எனவே இவர் திரும்பிவிட்டார். அடுத்த ஆண்டும் இவர் புறப்பட்டுச் சென்றபோது, இவ்விதமே தோல்வியுற்றுத் திரும்பினார்.  

## 1609ல் கடற்பயணம்
ஆலந்து டச்சு கிழக்கிந்தியக் கம்பெனி நிறுவனத்திற்காக அட்சன் 1609-ல் தம் மூன்றாவது பயணத்தை மேற்கொண்டார். முன்போலவே, கடல் உறைந்து இவருடைய பாதையை மறைத்தது. இவர் தாயகம் திரும்பாமல், மேற்குத்திசை வழியாகச் சீனாவுக்குச் செல்ல நினைத்து, வட அமெரிக்கக் கரையோரமாகச் சென்றார். அங்கு, இப்போது நியூயார்க் நகரம் உள்ள விரிகுடாவை அடைந்து, ஆற்றின் வழியாக உட்பிரதேசத்திற்குச் சென்றார். அப்பிரதேசத்தைத் தாம் கண்டுபிடித்ததால், அது தம்மை அனுப்பிவைத்த டச்சுக்காரர்களுக்குச் சொந்தமென அறிவித்தார். டச்சக்காரர்கள் பிறகு அங்குக் குடியேறினர். அதுவே பின்னர் நியூயார்க் நகரமாக வளர்ச்சி அடைந்தது.  

## 1610ல் கடற்பயணம்
ஆலந்துக்கு அட்சன் திரும்பிச் செல்லும்போது லண்டனில் இவருடைய கப்பலை ஆங்கிலேயர் பறிமுதல் செய்தனர். இங்கிலாந்துக்கே இனி சேவை செய்வதாக அட்சன் வாக்குறுதி அளித்து, தம் நான்காவது கடல் பயணத்தை ஆங்கிலக் கப்பலொன்றில் 1610ல் மேற்கொண்டார். கிரீன்லாந்தைக் கடந்து செல்லும்போது கடல் உறைந்துவிட்டது. கப்பலும் சிக்கிக்கொண்டது. உணவும் தீர்ந்துபோனதால் ஹட்ஸனும் அவருடன் சென்றவர்களும் மிகுந்த துன்பம் அடைந்தனர்.  

## 1611ல் கடற்பயணம்
1611ல் கோடைக்காலம் வந்து கப்பல் புறப்பட்டபோது, கப்பலிலிருந்த சிலர் ஹட்ஸனுக்கு எதிராகக் கிளர்ச்சி செய்தனர். ஹட்ஸனையும் அவருடைய இளம் மகனையும் மற்றும் ஏழுபேர்களையும் பாதுகாப்பற்ற ஒரு சிறு படகில் ஏற்றி அனுப்பிவிட்டார்கள். படகு எங்கு சென்றதோ, தெரியவில்லை. ஹட்ஸனைப் பற்றிய விவரமும் கிடைக்கவில்லை. ஹென்றி ஹட்ஸன் 1611-ல் மறைந்தார்.  

## புகழ்
இவர் மறைவதற்கு நான்கு ஆண்டுகளுக்கு முன்தான் என்றி அட்சனுடைய புகழ் பரவியது. அதற்கு இவர் மேற்கொண்ட கடல் பயணங்களே காரணம். வட அமெரிக்காவிலுள்ள அட்சன் ஆறு, அட்சன் விரிகுடா, அட்சன் நீரிணை ஆகியவை இவர் பெயரால் அழைக்கப்படுபவை.
# வத்தித்திறன்


**வத்தித்திறன்** அல்லது **மெழுகுதிரித்திறன்** (*candlepower*, சுருக்கம்: **cp** அல்லது **CP**) என்பது ஒளிச்செறிவை அளவிடும் ஓர் அலகு ஆகும். மெழுகுவர்த்தி ஒன்றின் குறிப்பிட்ட அளவு அல்லது அதன் கூறுகளினால் வெளிப்படும் ஒளியுடன் தொடர்புடைய ஒளிச்செறிவை இது வெளிப்படுத்துகிறது. ஒரு வத்தித்திறன் 0.981 கேண்டெலாக்களுக்கு சமம். இன்றைய பயன்பாட்டில், *வத்தித்திறன்* என்பது சில சமயங்களில் *கேண்டெலா* இற்கு ஒத்த பொருளாக பயன்படுத்தப்படுகிறது.
# ஓட்டோ வாலெக்


**ஓட்டோ வாலெக்** (*Otto Wallach* மார்ச் 27, 1847 - பிப்ரவரி 26, 1931) என்பவர் வேதியியல் துறையில் நோபல் பரிசு பெற்ற செர்மானிய அறிவியல் அறிஞர் ஆவார்.  

## பிறப்பும் கல்வியும்
*1847* ஆம் ஆண்டு மார்ச்சு மாதம் 27 ஆம் நாள் பிரசியாவின் கோனிசுபர்க் நகரில் பிறந்தவர் ஓட்டோ வாலெக். போட்சுடானில் சிம்னாசியம் பள்ளியில் படித்தார். இலக்கியமும் கலை வரலாறும் பள்ளியில் கற்றுத்தரப்பட்டது. இவற்றில் ஓட்டோ வாலெக் அதிக ஆர்வம் காட்டினார். தன்னார்வத்துடன் வீட்டில் **வேதியியல்** பயின்று பரிசோதனைகள் செய்தார்.  

டொலுயீன் ஐசோமெர் குறித்து ஆராய்ச்சி செய்த ஓட்டோ வாலெக் *கோட்டிங்கன் பல்கலைக் கழகத்தில்* 22 ஆவது வயதில் முனைவர் பட்டம் பெற்றார்.  

## பணியும் விருதும்
*டர்பீன் அண்ட் கேம்பர்* என்ற நூலை எழுதியுள்ளார். கொழுப்பு வட்டக் கலவை என்ற அலிசைக்ளிக் கூட்டுப் பொருள் ஆராய்ச்சிகளுக்கும் கரிம வேதியியலில் இவரின் பங்களிப்புக்கும் வேதியியலுக்கான *நோபல் பரிசு* ஓட்டோ வாலெக்கிற்கு **1910** ஆம் ஆண்டு வழங்கப்பட்டது.  

## இறப்பு
கடைசி வரை பல ஆராய்ச்சிகளை மேற்கொண்டு வந்த ஓட்டோ வாலெக் **1931** ஆம் ஆண்டு பிப்ரவரி 26 ஆம் நாள் மறைந்தார்.
# அ. மு. சரவண முதலியார்


**சரவண முதலியார்** என்பவர் தமிழில் சாகித்திய அகாதெமி விருது பெற்ற அ. ச. ஞானசம்பந்தனின் தந்தை ஆவார். சைவமும் தமிழும் தழைக்கச் செய்த அறிஞர்களுள் இவரும் ஒருவர்.  
## பிறப்பும் வாழ்வும்
இவர் 1887 ஆம் ஆண்டு முத்துசாமி- சீதை அம்மாளுக்கு மூன்றாவது குழந்தையாகப் பிறந்தவர். இவர் பிறந்த ஊர் அரசங்குடி. இவர் அறுவை வாணிகம் புரிந்து, லால்குடிக்குக் குடியேறினார்.  
## ஆற்றிய பணிகள்
1928 ஆம் ஆண்டு முதல் செட்டிநாட்டிலுள்ள கீழைச் சிவல்பட்டி மீனாட்சி சுந்தரேசுவரர் கலாசாலைத் தலைமைப் பொறுப்பை ஏற்றார். 1930 ஆம் ஆண்டு லால்குடி உயர்நிலைப் பள்ளியில் தமிழாசிரியராகவும், பின்னர் திருச்சி மாவட்ட பள்ளிகள் பலவற்றில் தமிழாசிரியராகவும் பணியாற்றி 1943 இல் பணி ஓய்வு பெற்றுள்ளார்.  
## படைப்புகள்
தமிழ்ப் புலமைப் பெற்ற இவர், அறிஞர் ந.மு.வேங்கடசாமி நாட்டாருடன் இணைந்து, திருவிளையாடல் புராணத்திற்குப் பேருரை எழுதியுள்ளார்.  
எழுதிய நூல்கள்:  
- அமுதடி அடைந்த அன்பர்
- இரு பெருமக்கள்
- கட்டுரைப் பொழில்.
## பட்டங்கள்
திருச்சி சைவ சித்தாந்த சபை சார்பில் இவருக்கு, *பெருஞ் சொல் விளக்கனார்* எனும் பட்டம் வழங்கப்பட்டது.  
1) தமிழ்ப் பொழில், இதழ், கரந்தைத் தமிழ்ச் சங்கம், தஞ்சை- 1958.  
2) சரவண முதலியார், கட்டுரைப் பொழில், கங்கைப் புத்தக நிலையம்-2005.  
3) பெரியபெருமாள், " தமிழ் வளர்த்த நல்லறிஞர்கள் " மதி நிலையம்-2004.
# மீரான் மைதீன்

**மீரான் மைதீன்** (*Meeran Mohideen*) இந்தியாவின், தமிழ்நாட்டிலுள்ள, கன்னியாகுமரி மாவட்டத்தைச் சேர்ந்த ஓர் இலக்கியவாதியாவார். 1968 ஆம் ஆண்டு பெருவிளை என்ற கிராமத்தில் பிறந்தார். சிறுகதை எழுத்தாளரான இவர் மேடை நாடகக் கலைஞராகவும், பேச்சாளராகவும், திரைப்பட உதவி இயக்குனராகவும் இருந்துள்ளார். மேடைகளில் கதை சொல்லியாகவும் இயங்கி வருகிறார். 1998 ஆம் ஆண்டில் இவர் எழுதத் தொடங்கினார்.  

## சிறுகதைப் படைப்புகள்
1. கவர்னர் பெத்தா
1. ரோசம்மா பீவி
1. சித்திரம் காட்டி நகர்கிறது

## குறும்புதினம்
1. மச்சுதூன்

## புதினங்கள்
1. ஓதி எறியப்படாத முட்டைகள்
1. அஜ்னபீ

## குறும்படம்
1. அழகிய நாயகி

## பெற்ற பரிசுகள்

1. சோதி விநாயகம் பரிசு
1. நியூ செஞ்சுரி புத்தக நிறுவனப் பரிசு

## மேற்கோள்
# கார்பாக்சிசைக்ளோபாசுபமைடு


**கார்பாக்சிசைக்ளோபாசுபமைடு** *(Carboxycyclophosphamide)* என்பது C<sub>7</sub>H<sub>15</sub>C<sub>l2</sub>N<sub>2</sub>O<sub>4</sub>P என்ற மூலக்கூற்று வாய்ப்பாடு கொண்ட செல்நச்சு புற்றுநோய்முறி மருந்தான சைட்டோபாசுபமைட்டின் வீரியமற்ற வளர்சிதை விளைபொருளாகும். சைக்ளோபாசுபமைடின் செயல்முடக்க வளர்சிதைமாற்ற வழிமுறையில், முதலில் 4-ஐதராக்சிசைக்ளோபாசுபமைடாகவும் பின்னர் பகுதியாக ஆல்டோபாசுபமைடாக இயங்குச் சமநிலை மாற்றமடைகிறது. பின்னர் இந்த ஆல்டோபாசுபமைடு ஆல்டிகைடு டி ஐதரசனேசு என்ற நொதியால் ஆக்சிசனேற்றம் செய்யப்பட்டு கார்பாக்சிசைக்ளோபாசுபமைடு உருவாகிறது
# நானோ கத்தி

நுண்வரைவி மூலம் எடுத்த படம்.ஒரு கார்பன் நானோ குழாய் இரு டங்க்ஸ்டன் தங்குதன் ஊசிகளால் நீட்சியடையச்செய்யப்படுகிறது. நானோ கத்தியின் உடையும் புள்ளியைக் கண்டறிய முக்கோண வடிவிலுள்ள முனையைக் கொண்ட அணுவின் விசையால் செயல்படும் வளைவுச் சட்டம் உள்ளது.]]  

உயிரிய செல்களைப் (biological cells) பிரிக்கவும், வெட்டவும் கார்பன் நானோ குழாயால் உருவாக்கப்பட்ட கருவியே **நானோ கத்தி** (**nano knife**)ஆகும்.  
ஒரு பாலாடைக்கட்டியை வெட்டும் கத்தியைப் போன்றே செயல்படுகிறது. இரு தங்குதன் ஊசிகளுக்கிடையே ஒரு கார்பன் நானோ குழாய் இணைக்கப்பட்டுள்ளது. இவை உயிரிய செல்களைச் சிறிய கூறுகளாக வெட்ட உதவுகிறது. இலத்திரன் நுண்ணோக்கியின் மூலம் இவற்றின் செயல்பாட்டை காண இயலும் கெலராடோ பல்கலைக் கழகம் போன்ற பல பல்கலைக் கழகங்கள் இதற்கான ஆய்வில் ஈடுபட்டுள்ளன.  

உயிரிய செல்களின் (3D) முப்பரிமான படங்களை எடுக்க நானோ கத்தி பயன்படுகிறது. 300 நானோ மீட்டர் தடிமனான திசுக்களை இலத்திரன் திசு அடுக்கு சிறப்புக் கதிர் வீச்சு வரைவி (Electron tomography) படம் எடுக்க முடிகிறது.  
மின்னூட்டம் பெறக்கூடியப் பல்பகுதி மாதிரி (polymeric specimen) மட்டுமே இப்போது அலகிடு எதிர்மின்னி நுண்ணோக்கியின் மூலம் காண இயலுகிறது.
# பகத் கி கோதி - மன்னார்குடி வாராந்திர விரைவுவண்டி



**பகத் கி கோதி - மன்னார்குடி வாராந்திர விரைவு வண்டி** (*Bhagat Ki Kothi–Mannargudi Weekly Express*) இந்தியாவின் இராசத்தான் மாநிலத்திலுள்ள பகத் கி கோதி இரயில் நிலையத்தையும் தமிழ்நாடு மாநிலத்திலுள்ள மன்னார்குடியையும் இணைக்கும் ஒரு விரைவு இரயில் ஆகும். வாரமொருமுறை 16863 மற்றும் 16864 ஆகிய தொடர்வண்டி எண்களில் இவ்விரைவு இரயில் இயக்கப்படுகிறது. தற்போது அதிவிரைவு வண்டியாக மேம்படுத்தப்பட்டுள்ளது.  

## சேவை
பகத் கி கோத்தி-மன்னார்குடி வாராந்திர விரைவு வண்டிகள் சராசரியாக மணிக்கு 57 கிலோமீட்டர் வேகத்தில் செல்கின்றன. இவை மொத்தமாக 2859 கி.மீ. வேகத்தை 48.30 மணி நேரத்தில் கடக்கின்றன. இந்த இரயில் தெற்கு இரயில்வே மண்டலத்தால் இயக்கப்பட்டு திருச்சிராப்பள்ளி சந்திப்பில் பராமரிக்கப்பட்டு வருகிறது. மன்னார்குடியை அடைந்ததும் காலி பெட்டிகள் திருச்சிராப்பள்ளிக்கு கொண்டு செல்லப்படுகின்றன. பராமரிப்பு பயணத்தின் போது இதே போல எதிர்பாதையில் நீடாமங்கலம் சந்திப்பில் இப்பணி நடைபெறுகிறது.  

## வழித்தடம் மற்றும் நிறுத்தங்கள்
விரைவுவண்டியின் முக்கிய நிறுத்தங்கள்:  
- பகத் கி கோதி
- சோத்பூர் சந்திப்பு
- மெர்டா சாலை சந்திப்பு
- செய்ப்பூர் சந்திப்பு
- சவாய் மாதோபூர் சந்திப்பு
- கோட்டா சந்திப்பு
- நாகடா சந்திப்பு
- உச்சைன் சந்திப்பு
- போபால் சந்திப்பு
- இட்டார்சி சந்திப்பு
- நாக்பூர் சந்திப்பு
- பால்கர்சா சந்திப்பு
- பெடபள்ளி சந்தி
- வாரங்கல்
- விசயவாடா சந்திப்பு
- குதூர் சந்திப்பு
- சென்னை எழும்பூர்
- விழுப்புரம் சந்திப்பு
- சிதம்பரம்
- மன்னார்குடி

## இழுவை
பாதை இன்னும் முழுமையாக மின்மயமாக்கப்படாததால், பகத் கி கோத்தி டீசல் அடிப்படையிலான இயந்திரம் மூலம் பகத் கி கோத்தியிலிருந்து சவாய் மாதோபூர் வரை இழுத்துச் செல்லப்படுகிறது. பின்னர் இது மன்னார்குடி வரை இடார்சி மின் இயந்திரத்துடன் இணைக்கப்படுகிறது.  

## இணைப்புப் பெட்டிகள்
மொத்தம் 18 தொடரிணைப்புப் பெட்டிகள் இரயிலில் உள்ளன. அவை:  
- 1 குளிர் இரண்டாம் அடுக்கு
- 3 குளிர் மூன்று அடுக்கு
- 6 படுக்கைகள்
- 6 பொது
- 2 இரண்டாம் வகுப்பு சரக்கு / சிப்பம் ஊர்தி

## திசை
இந்த இருப்பூர்தி அதன் திசையை நான்கு முறை மாற்றியமைத்துக் கொள்கிறது. அவை:  
- சவாய் மாதோபூர் சந்திப்பு
- நாகடா சந்திப்பு
- நீடாமங்கலம் சந்திப்பு தொடருந்து நிலையம்

## மேற்கோள்
# தந்தை மகளுக்கு எழுதிய கடிதங்கள் (நூல்)


**தந்தை மகளுக்கு எழுதிய கடிதங்கள்** (*Letters from a Father to His Daughter*) என்பது, சவகர்லால் நேரு தன் மகள் (10 வயது) இந்திரா பிரியதர்சினிக்கு இயற்கை வரலாறு மற்றும் உலக நாகரிகங்களின் தோற்றம் பற்றிய விவரங்களை விளக்கி எழுதிய 30 கடிதங்களின் தொகுப்பு நூலாகும்.  

இக்கடிதங்களை எழுதும்போது நேரு அகமதாபாத்திலும் இந்திரா முசௌரியிலும் இருந்தனர். இக்கடிதங்கள் ஆங்கிலத்தில் எழுதப்பட்டிருந்தன. பின்னர் அவை புகழ்பெற்ற நாவலாசிரியர் முன்சி பிரேம்சந்த் என்பவரால் இந்தியில் மொழிபெயர்க்கப்பட்டன. அவை இந்தியில் *பிட்டா கீ பத்ரா புத்ரி கீ நாம்* என்ற பெயரில் புத்தகமாகத் தொகுக்கப்பட்டது.
# இரண்டு இலை உள்ள மரம்



***வெல்விட்சியா*** **'(Welwitschia)**' எனும் ஒற்றைத் தாவர இனமுள்ள பேரினம் ஆகும். இந்த பூக்கும் தாவரப் பேரினத்தின் ஒரேயொரு இனமான ***வெல்விட்சியா மிராபிலிசு*** **'(Welwitschia mirabilis)**' நமீபியாவிலும் அங்கோலவிலும் அமையும் நமீபு பாலநில அச்சுறுத்தல் இனமாகும்.நீட்டோபைட்ட பிரிவு, வெவிட்சியாசியேல்சு வரிசையில் வெவிட்சியாசியே மட்டுமே உயிர்வாழும் பேரினமாகும், நீட்டோபைட்டா பிரிவில் உயிர்வாழும் மூன்று பேரினங்களாக, *வெல்விட்சியா*, *நீட்டம்*, * எபெடிரா* ஆகியன அமைகின்றன. இது பொதுவாக "உயிர்வாழும் தொல்லுயிர் எச்சம்" என வழங்குகிறது.  
### வகைப்பாடு

தாவரவியல் பெயர் : வெல்விட்சியா மிராபிலிஸ் (Welwitschia mirabilis)  

குடும்பம் : நீட்டேசியீ (Gnetaceae)  

### மற்ற பெயர்கள்

தும்போ மரம்(Tree Tumbo)  

### மரத்தின் அமைவு

இது மிகச் சிறிய மரம் ஆகும். இது தரையிலிருந்து சிறிது மட்டுமே மேல் நோக்கி வளர்ந்துவரும் மரமாகும் . பார்ப்பதற்கு மிகவும் விந்தைமிகும் தோற்றம் கொண்டுள்ளது. தண்டுப்பகுதி சில சமயங்களில் 14 அடி சுற்றளவு கொண்டிருக்கும். இவற்றிலிருந்து இரண்டு இலைகள் மட்டுமே வளர்ந்து உள்ளன. இவ்விலைகள் 20 அடி (6.5மீ) நீளத்திற்கும், 20 செ.மீ அகலத்திற்கும் இருக்கும். இவை தரையை ஒட்டியே கிடக்கும். இவ்விலைகள் சதைப்பற்றுடனும், தோல் வார் போன்று தடிப்பாகவும் இருக்கும். இலையின் நுனி இரண்டாக பிளவுபட்டு இருக்கும். மரத்தின் நடுவிலிருந்து பெண் கூம்பு மலர்கள் 5 செ.மீ. நீளத்திற்கு பச்சை நிறத்துடனும், ஆண் கூம்பு மலர்கள் 3 செ.மீ. நீளத்திற்கு பழுப்பு நிறத்துடனும் இருக்கும். இதன் வேர் 200 அடிகள் வரை நீண்டுக் காணப்படுகிறது.  

### பரவல் பகுதிகள்

இம்மரம் தென் ஆப்பிரிக்காவின் மேற்குப் பாலைவனப்பகுதியில் மட்டுமே காணப்படுகிறது. இவற்றின் இலைகளில் பனித்துளி இரவில் தனித்து காணப்படுகிறது. இவற்றின் இலைகளில் பனித்துளி இரவு நேரங்களில் படிவதால் சில உயிரினங்கள் இங்கு குடியேறுகின்றன.  

## சிறப்புகள்
இம்மரத்தில் இரண்டு இலைகள் மட்டுமே உள்ளது. தன்னுடைய ஆயுள் காலம் முழுவதும் இரண்டு இலைகள் மட்டுமே கொண்டுள்ளது. இவ்விலைகள் 5-8 செ.மீ. மட்டுமே ஒராண்டில் வளர்கின்றன. இம்மரம் 100 ஆண்டுகளுக்கு மேல் உயிர் வாழ்கிறது. இத்தாவரம் இருக்கும் இடங்களில் ஆண்டுக்கு,ஏறத்தாழ ஓர் அங்குலத்திற்கும் குறைவான மழையேப் பொழிகிறது.  

## மேற்கோள்
| 1 || சிறியதும் - பெரியதும் || அறிவியல் வெளியீடு || ஜூன் 2001
# பாமணி விரைவுவண்டி



**பாமணி விரைவு இரயில்** *(Pamani Express)* ஆந்திரப் பிரதேச மாநிலத்தின் திருப்பதி நகரையும் தமிழ்நாட்டிலுள்ள மன்னார்குடி நகரத்தையும் இணைக்கின்ற இந்திய இரயில்வேயின் ஒரு விரைவு இரயிலாகும்  

## பெட்டி வகைகள்

இரயிலில் நிலையான 16 பெட்டிகள் கலந்திருக்கும். மணிக்கு 110 கிலோமீட்டர் வேகத்தில் செல்லும்.  

- 7 இரண்டாம் வகுப்பு (டி எனப் பெயரிடப்பட்டது)
- 1 குளிரூட்டப்பட்ட நாற்காலி இருக்கை (சி1 எனப் பெயரிடப்பட்டது)
- 2 இரண்டாம் வகுப்பு சரக்கு வாகனம்
- 5 பொது
- 2 பொது + மாற்றுத்திறனாளி + தடை

| இயந்திரம் | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| காவலர் | பொது | பொது | பொது | டி7 | டி6 | டி5 | டி4 | டி3 | டி2 | டி1 | சி1 | பொது | பொது | பொது | காவலர் | } |
## அட்டவணை
பாமனி விரைவு இரயிலின் கால அட்டவணை  
| இரயில் எண் | நிலையக் குறியீடு | புறப்படும் நிலையம் | புறப்படும் நேரம் | புறப்படும் நாள் | சேருமிடம் | சேரும் நேரம் | சேரும் நாள் |  |
| --- | --- | --- | --- | --- | --- | --- | --- | --- |
| 17407 | TPTY | திருப்பதி | 10:40 மு.ப | செவ்வாய் , வியாழன், சனி | மன்னார்குடி | 9:20 பி.ப | அதே நாட்கள் (செவ்வாய் , வியாழன், சனி ) |  |
| 17408 | MQ | மன்னார்குடி | 5:45 மு.ப | ஞாயிறு, புதன், வெள்ளி | திருப்பதி | 4:35 பி.ப | அதே நாட்கள் (ஞாயிறு, புதன், வெள்ளி ) | } |

## வழித்தடம்

இந்த விரைவு இரயிலின் வழித்தடத்தில் உள்ள முக்கிய நிறுத்தங்கள் வருமாறு.  
- பாகலா சந்திப்பு
- சித்தூர் சந்திப்பு
- காட்பாடி சந்திப்பு
- விழுப்புரம் சந்திப்பு
- கடலூர் துறைமுகம் சந்திப்பு
- திருவாரூர் சந்திப்பு
# பூயா ரைய்மொண்டி



**பூயா ரைய்மொண்டி**(*Puya raimondii*) அல்லது **ரைமொண்டி கோவ்** (*Raimondi Cove*) அல்லது **ஆண்டிஸ் ராணி** (*Queen of the Andes*) (ஆங்கிலம்), *டைட்டாங்கா* மற்றும் *இலகுவாஷ்* இவற்றில் 44 இனச் செடிகள் உள்ளன.  

ஒற்றை விதையிலைத் தாவரத்தில் மிகப்பெரியதாக வளரும் செடியான இச்செடி 40 அடி உயரம் வளரக்கூடியது. இலைகள் வட்ட வடிவில் ரோஜாப்பூ போல் அமைந்திருக்கும். இச்செடி 150 ஆண்டுகள் ஆன பிறகே பூக்கிறது. இதனுடைய மலர் கொத்து 34 அடி நீளத்திற்கு வளருகிறது. இதில் 8000-க்கும் மேற்பட்ட வெள்ளை பூக்கள் மலர்கின்றன. பூ முடிந்து விதை வந்தவுடன் இச்செடி இறந்துவிடுகிறது. மலர் கொத்தில் மிகப்பெரியது இதுவே ஆகும். மேலும் உலகில் மிக மெதுவாக பூக்கும் தாவரமும் இதுவே ஆகும்.  

## காணப்படும் பகுதிகள்
இச்செடி தென் ஆப்பிரிக்காவிலும், தென் அமெரிக்காவிலும் மற்றும் பெரு நாட்டில் வளர்கிறது.  

## ஒளிப்படங்கள்

## மேற்கோள்
# சீட்டைல் பால்மிடேட்டு


**சீட்டைல் பால்மிடேட்டு** *(Cetyl palmitate)* என்பது C<sub>32</sub>H<sub>64</sub>O<sub>2</sub> என்ற மூலக்கூற்று வாய்ப்பாடு கொண்ட ஓர் எசுத்தர் ஆகும். பால்மிடிக் அமிலம் மற்றும் செட்டைல் ஆல்ககால் ஆகியவற்றிலிருந்து இது தருவிக்கப்படுகிறது. இவ்வெண்மை நிறத் திண்மம் மீன் தலைக் கொழுப்பின் முக்கியப் பகுதிப்பொருளாகும். சிபெர்ம் திமிங்கிலத்தின் மண்டையோட்டில் இம்மெழுகு அதிகமாகக் காணப்படுகிறது . சிலவகை கொழுப்பு மீநுண்துகள்களிலும் சீட்டைல் பால்மிடேட்டு காணப்படுகிறது.  
பவள திட்டுகளை உருவாக்கும் கல் பவளப்பாறைகள் தங்கள் திசுக்களில் மிகப்பெரிய அளவிலான சீட்டைல் பால்மிடேட்டு மெழுகைக் கொண்டிருக்கின்றன, இவற்றின் ஒரு பகுதி ஒர் எதிர்உணவுவிருப்ப செயலைச்.செய்கின்றன
# மெழுகுவர்த்தி மரம்



மெழுகுவர்த்தி மரம் (*Parmentiera cereifera*) சிறுமரம். இதன் பட்டை கரடுமுரடாக இருக்கும். இதில் இரட்டை அல்லது மூன்று கூட்டிலைகள் உள்ளன. மரத்தின் அடிப்பகுதியிலும், கிளைகளின் தண்டுப் பகுதியிலும் பூக்கள் வருகின்றன. இவைகள மரத்தின் அடிப்பகுதியிலும், கிளைகளிலும் தொங்கிக் கொண்டு இருக்கும். இது ஒன்று முதல் 3 அடி நீளம் இருக்கும். இவற்றில் ஆப்பிள் பழத்தின் வாசனை இருக்கும்.  

### சிறப்புகள்
இக்காய்கள் பழங்காலத்தில் கடைகளில் மெழுகுவர்த்தி தொங்கவிட்டு விற்பது போன்று இருக்கும். இக்காய்கள் மெழுகுவர்த்தி போன்றே இருக்கும். இதனால் இதை **மெழுகுவர்த்தி மரம்** என்று அழைக்கிறார்கள்  

## காணப்படும் பகுதிகள்

இவை மெக்சிகோ மற்றும் பனாமா ஆகிய இடங்களில் வளர்கின்றன. இவற்றில் இரண்டு இனங்கள் மட்டுமே உள்ளன.  

## மேற்கோள்
# யூகலிப்டஸ் ரெக்னான்ஸ்


### வகைப்பாடு
தாவரவியல் பெயர் : யூக்கலிப்டஸ் ரெக்னன்ஸ் (Eucalyptus regrans )  

குடும்பம் : மிர்டேசியீ (Myrtaceae)  

### இதரப் பெயர்கள்
1. பெரும்பிசின் மரம் (Giant Gum)
1. யூக்கலிப்டஸ்

## மரத்தின் அமைவு

உலகின் மிக கடினமான மரங்களில் மிக உயரமாக வளரக்கூடியது இம்மரமே. இது 325 அடி உயரம் வரை வளரக்கூடியது. ஆத்திரேலியாவில் மிகவும் உயரமாக வளரக்கூடிய மரமும் இதுவே. இவை இலையுதிரா மரவகையைச் சார்ந்தன. இலைகள் மிகுந்த வாசம் உடையவை. இம்மரத்தின் பட்டை மிருதுவாகவும், சாம்பல் நிறமாகவும் இருக்கும். இதனால் இதை ஆத்திரேலியாவின் சாம்பல் மலை மரங்கள் என்றும் அழைக்கிறார்கள்.  

## சிறப்புகள்
யூக்கலிப்டசு வகையில் 300 இனங்கள் உள்ளன. இவற்றில் அதிக எண்ணெய் ரெக்னன்ஸ் மரங்களிலிருந்து கிடைக்கிறது. இதன் பட்டை காகிதக் கூழ் செய்ய உதவுகிறது. உலர்ந்த இலைகளை கொண்டு டிங்கர் செய்கிறார்கள். இது மருந்தாக பயன்படுகிறது. இதனுடைய பூக்கள் மிகச் சிறியவை. இதனுடைய காய்கள் மணி வடிவில் உள்ளன. இதனுள் எண்ணற்ற சிறிய விதைகள் உள்ளன.  

## பரவல்
ஆத்திரேலியாவுக்கு வெளியே, இம்மரம் நியூசிலாந்திலும் தென்னாப்பிரிக்காவிலும் கென்யாவிலும் தாஞ்சானியாவிலும் வளர்க்கப்படுகிறது.  

## மேற்கோள்

- சிறியதும் - பெரியதும், அறிவியல் வெளியீடு, சூன் 2001
# பரளிக்காடு



**பரளிக்காடு** (*Baralikadu*) என்பது கோயம்புத்தூர் மாவட்டம், மேட்டுப்பாளையம் வட்டத்தில், மேற்குத் தொடர்ச்சி மலையின் அடிவாரத்தில் உள்ள கோடைக்கால சுற்றுலாத் தலம் ஆகும்.  

இங்கு வரும் சுற்றுலாப் பயணிகளுக்கு, பில்லூர் அணையின் நீர்த்தேக்கப் பகுதியில் பரிசல் பயணம், பவானி ஆற்றில் குளியல், பழங்குடி மக்கள் வழங்கும் சத்தான உணவு, மேற்கு தொடர்ச்சி மலைக் காட்டில் நடைப்பயணம் மேற்கொள்ள தமிழ்நாடு வனத்துறையினர் உதவுகின்றனர். சுற்றுலாப் பயணிகளிடம் வசூலிக்கும் கட்டணம், பழங்குடி மக்களுக்கே செலவிடப்படுகிறது.  

## கட்டணம் மற்றும் முன்பதிவு
இங்கு ஒருநாள் இயற்கையோடு தங்குவதற்கு பெரியவர்களுக்கு ரூ. 500, பன்னிரண்டு வயதிற்கு குறைவானவர்களுக்கு ரூ. 400 உணவு செலவு உட்பட வனத்துறையால் கட்டணமாக வசூலிக்கப்படுகிறது. வாரத்தில் சனி மற்றும் ஞாயிற்றுக்கிழமை என இரு தினங்களில் மட்டுமே அனுமதி வழங்கப்படுகிளது. இதற்கு ஒரு வாரம் முன்பே வனத்துறையிடம் முன்பதிவு செய்வது அவசியம்.
# அகரம் வெள்ளாஞ்செட்டியார் மகாசன நிதி உதவி பெறும் நடுநிலைப்பள்ளி, இராசிபுரம்



**அகரம் வெள்ளாஞ்செட்டியார் மகாசன நிதி உதவி பெறும் நடுநிலைப்பள்ளி** என்பது தமிழ்நாட்டின், நாமக்கல் மாவட்டம், இராசிபுரத்தில் உள்ள ஒரு நடுநிலைப் பள்ளியாகும்.  

## வரலாறு
இப்பள்ளியானது 1956 சனவரி 14 அன்று சேலம் டி. ஜி. தங்கவேல் செட்டியாரின் தலைமையில், அப்போதைய சென்னை மாகாண முதலமைச்சரான காமராசரால் திறந்து வைக்கப்பட்டது. முதலில் துவக்கப்பள்ளியாக ஆரம்பிக்கப்பட்ட இப்பள்ளியானது பின்னர், 1988 செப்டம்பர் 8 அன்று நடுநிலைப்பள்ளியாக உயா்த்தப்பட்டது.  

## செயல்பாடுகள்
7310 ச.மீ பரப்பளவு கொண்ட இப்பள்ளியில் கல்வி வளர்ச்சியை கண்காணிக்கவும் சுகாதாரத்தை பேணவும் பல்வேறு அமைப்புகள் ஏற்படுத்தப்பட்டுள்ளன.  
- கிராமக் கல்விக் குழு
- பள்ளி மேலாண்மைக் குழு
- பெற்றோர் ஆசிரியர் கழகம்
- அன்னையர் குழு
- பள்ளி சுகாதார குழு
- சாரண சாரணிய இயக்கம்
- இளைஞர் செஞ்சிலுவைச் சங்கம்
- தேசியப் பசுமைப் படை

### மன்ற செயல்பாடுகள்
பள்ளியில் பல்வேறு நோக்கங்களுக்காக வெவ்வேறு மன்றங்கள் தோற்றுவிக்கப்பட்டு செயல்பட்டு வருகின்றன. அவையாவன  
- சுற்றுச்சூழல் மன்றம்
- அறிவியல் மன்றம்
- சமூக அறிவியல் மன்றம்
- கணிதம் மன்றம்
- தமிழ் இலக்கியம் மன்றம்
- ஆங்கில இலக்கியம் மன்றம்
- சதுரங்க மன்றம்
# தண்டரை


**தண்டரை** (Tandarai) என்பது தமிழ்நாட்டின், திருவண்ணாமலை மாவட்டத்தில் உள்ள ஒரு பேரூராட்சி ஆகும். இது கீழ்பெண்ணாத்தூர் தாலுக்காவில் உள்ள நான்காவது பெரிய ஊர் ஆகும். இல்கு வேட்டவலம் மற்றும் வெறையூருக்கும் இடையிலான தோடர்வண்டிப் பாதையும், நிலையமும் உள்ளது. இவ்வூரின் மக்கள் தொகை  5201 என்று உள்ளது. இந்த ஊரானது கடல் மட்டத்தில் இருந்து 81 மீட்டர் உயரத்தில் உள்ளது.
# புனித வனம்


**புனித வனம்** (Punit Van) இந்தியாவின் குசராத் மாநிலத்தின் தலைநகரான காந்திநகரின் 19 ஆவது பிரிவில் அமைந்துள்ள தாவரவியல் பூங்கா ஆகும். 2005 ஆம் ஆண்டு குசராத் மாநில வனத்துறையால் விரிவுபடுத்தப்பட்டது. வனத்துறை பல ஏக்கர் பரப்பில் விண்மீன்கள், கோள்கள் மற்றும் சோதிடக் குறியீடுகள் அடிப்படையில் மரங்களை வளர்த்துள்ளது. 'புனித்' என்பதற்கு புனிதம் என்றும், 'வன்' என்பதற்கு வனம் என்றும் பொருள். இப்பூங்கா புனித வனம் என வழங்கப்படுகிறது. இது நிறுவப்படும்போது 3500 மரங்கள் இந்து புராணங்கள் கூறும் சோதிட குறியீடுகள் அடிப்படையில் நடப்பட்டன.  

## அமைப்பு
இப்பூங்கா முக்கிய சுற்றுலா மையமாக அமையும் வகையில், நட்சத்திரா வனம், இராசி வனம், நவக்கிரக வனம், பஞ்சவதி வனம் எனப் பிரிக்கப்பட்டுள்ளது.
# ஸ்ரீ ரமண ஆசிரமம்


**ஸ்ரீ ரமண ஆசிரமம்** (**ஸ்ரீ ரமணாச்ரமம்**, *Sri Ramana Ashram*) என்பது ரமண மகரிஷியின் நினைவாக, அவர்களின் சீடர்களால் கட்டப்பட்ட ஓர் ஆசிரமமாகும். இது 1922 ஆம் ஆண்டில் இருந்து அத்வைத வேதாந்த நெறியை போதித்து வாழ்ந்த ரமண மகரிஷி மஹா நிர்வாணம் அடைந்த ஆண்டான, 1950 வரை இவரது வாசஸ்தலமாக இருந்தது. இது பெங்களூர் சாலையில், திருவண்ணாமலைக்கு மேற்கு பகுதியில், அருணாசல மலையின் அடிவாரத்தில் அமைந்துள்ளது. அவரது சமாதி கோவில் புண்ணிய இடமாகக் கருதப்படுகிறது. ஆசிரமத்தைக் காண உலகம் முழுவதும் இருந்து பக்தர்கள் வருகின்றனர்.  

## வரலாறு

1927 முதல் 1950  வரை வாழ்ந்த சயன பழைய மண்டபம்]]  
பலகாலம் திருவண்ணாமலையின் பல இடங்களில் தங்கிய ரமண மகரிஷி, இவரின் தாயார் அழகம்மாள் மே 19, 1922 இல் முக்தி அடைந்த பிறகு திருவண்ணாமலையின் அடிவாரத்தில் குடிபுகுந்தார். அங்கு அவரது சீடர்களால் சிறிய ஆசிரமம் ஒன்று உருவாக்கப்பட்டது. இதுவே ரமண ஆசிரமமாகும். இதன் பின்னர் மகரிஷி சமாதியடையும் வரை அந்த ஆசிரமத்தை விட்டு எங்கும் செல்லவில்லை.  

ஆரம்பத்தில் பிரிட்டனைச் சேர்ந்த எழுத்தாளரான பால் பிராண்டன் வருகையின் போது  1931 ஆம் ஆண்டு, அவர் எழுதிய புத்தகம்  " A search in Secret India" மற்றும் "The Secret Path" (1934) மூலம் மேற்கு நாடுகளுக்கு ரமண மகரிஷி அறிமுகம் ஆனார். பின்னர் 1938 ஆம் ஆண்டு எழுத்தாளர் சோமர்செட் மௌகம் ரமண மகரிஷி ஆசிரம பார்வையின் போது, ரமணா மகரிஷியை புனித மனிதரின் மாதிரியாகவும் கருதினார்.  

ஆர்தர் ஆஸ்போர்ன் என்ற எழுத்தாளர், இருபது ஆண்டுகள் ஆசிரமத்தில் தங்கியிருந்த போது, The Mountain Path என்னும் ஆங்கில இதழில் ஆசிரமத்தைப் பற்றியும், ரமண மகரிஷி மற்றும் அவரது போதனைகள் சார்ந்த பல புத்தகம் எழுதியுள்ளார். 1949இல் மௌனிசாது என்பவர் பல மாதங்கள் ஆசிரமத்தில் தங்கியிருந்தார். 1976இல் டேவிட் கோத்மன் என்ற இங்கிலாந்து எழுத்தாளர் ஆசிரமத்தில் தங்கியிருந்து ஸ்ரீ ரமண மகரிஷி தொடர்பான தலைப்புகளில் பதினான்கு புத்தகங்கள் எழுதியுள்ளார். அவர் தொடர்ந்து ஆசிரமத்திலேயே வாழ்ந்தார்.  

1916 ஆம் ஆண்டு தனது தாயுடன் ஆசிரமத்திற்கு சென்ற ரமண மகரிஷியின் இளைய சகோதரரான நிரஞ்சனானந்த சுவாமி தனது வாழ்நாள் முழுவதும் ஆசிரமத்தில் தங்கினார். அவரது மகனும் பேரனும் ஆசிரமத்தை கவனித்து வந்தனர்.  

## அமைவிடம்
இது பெங்களூர் சாலையில், திருவண்ணாமலைக்கு மேற்கு பகுதியில், அருணாசல மலையின் அடிவாரத்தில் அமைந்துள்ளது. திருவண்ணாமலை மத்திய பேருந்து நிலையத்திலிருந்து சுமார் 3 கி.மீ தொலைவில் அமைந்துள்ளது. இங்கிருந்து சென்னை 197 கி. மீ தொலைவிலும், பெங்களூர் 199 கி. மீ தொலைவிலும், விழுப்புரம் 67 கி. மீ தொலைவிலும் அமைந்துள்ளது.  

## படங்கள்

## பார்க்கவும்
- ரமணா மகரிஷி
- அருணாச்சலம்
- திருவண்ணாமலை
- ஆஷ்ரம்
# ஆவ்லின் மேரி


**ஆவ்லின் மேரி** (*Avelin Mary*) என்பவர் தமிழ்நாட்டைச் சேர்ந்த பேராசிரியா். கடல்சார் உயிரியல் தொடர்பாக ஆராய்ச்சி செய்துள்ளார். கத்தோலிக்க திருச்சபையைச் சேர்ந்த இவர் மேரியின் பணியாளர்கள் சபையைச் சேர்ந்தவர். இவர் தூத்துக்குடியிலுள்ள தூய இருதய கடல் ஆராய்ச்சி மையத்தின் இயக்குநராக உள்ளார்.  

## கல்விப்பயணம்
மகாராட்டிர மாநிலத்தில் அவுரங்காபாத்திலுள்ள மராத்வாடா பல்கலைக்கழகத்தில், பயிா்களுக்கு தெளிக்கப்படும் பூச்சி மருந்துகளின் ரசாயன பாதிப்பால் குளம் குட்டைகளின் நீா் மாசுபட்டு, அதனால் நன்னீாில் வாழும் இரால்களுக்கு ஏற்படும் தீங்கு குறித்து ஆய்வு செய்து, 1984-ம் ஆண்டில் முனைவர் பட்டம் பெற்றாா். ஆஸ்போர்ன் ஆய்வகங்கள் (நியூயார்க் விலங்கியல் சங்கம்) மற்றும் டியூக் பல்கலைக்கழக கடல் ஆய்வகங்கள் (பியூஃபோர்ட், வட கரோலினா) ஆகியவற்றில் தனது முதுகலைப் பணியை முடித்தார். துலேன் பல்கலைக்கழகம், டியூக் பல்கலைக்கழகம், டெலாவேர் பல்கலைக்கழகம், ஹவாய் பல்கலைக்கழகம் மற்றும் தைவானில் உள்ள ஃபூ ஜென் கத்தோலிக்க பல்கலைக்கழகம் ஆகியவற்றில் வருகை தரும் விஞ்ஞானியாக இருந்தார்.  

2002ஆம் ஆண்டில், புது தில்லியிலுள்ள இந்தியாவின் தேசிய சுற்றுச்சூழல் அறிவியல் அகாதமியால் (NESA) ஆண்டின் 14 அறிவியலாளர்களில் ஒருவராக அங்கீகரிக்கப்பட்டார். கொல்கத்தாவில் இவ்விருதினைப் பெற்றார். சனவரி 2003-ல், ஜாக்ருதி கிரண் அறக்கட்டளையின் 2003ஆம் ஆண்டிற்கான நேதாஜி சுபாஷ் சந்திர போசின் சிறந்த அறிவியலாளருக்கான தேசிய விருதைப் பெற்ற 12 பேரில் இவரும் ஒருவர்.  

## படத்தொகுப்பு
<>  

</>
# லேபட்சி



**லேபட்சி (Lepakshi)** என்பது இந்தியாவின் ஆந்திரப் பிரதேச மாநிலத்தில் அனந்தபூர் மாவட்டத்தில் உள்ள ஒரு சிற்றூர் ஆகும். இது இந்துப்பூருக்கு கிழக்கே 15 கிலோமீட்டர் தொலைவிலும் பெங்களூருக்கு வடக்கே சுமார் 120 கிலோமீட்டர் தொலைவிலும் அமைந்துள்ளது. விசயநகர அரசர்கள் கி.பி.1400-1600 ஆண்டுகளில் அம்பியில் அரசாண்ட கொண்டிருந்தபோது இது ஒரு புண்ணியத்தலமாக இருந்தது.  

## பெயர் காரணம்
இந்து இதிகாசங்களில் ஒன்றான இராமாயணத்தில் இடம்பெறும் கழுகு வடிவிலான ஒரு பறவையான சடாயு இராமனின் மனைவியான சீதையை இராவணன் தூக்கிச் செல்லும்போது வழிமறித்ததாகவும், அப்போது இராவணன் சடாவுவின் இறக்கையைவெட்டி வீழ்த்தியதாகவும் இராமாயணக் கதையில் கூறப்படுகிறது. அப்போது அங்குவந்த ராமன் சடாயுவின் நிலைகண்டு எழுந்திருக்கும்படி பறவையிடம் சொன்னதாக வரலாறு கூறுகிறது. தெலுங்கில் *லே* என்றால் *எழுந்திரு* என்றும், *பட்சி* என்றால் *பறவை* என்றும் பொருள் கொள்ளப்படுகிறது. இதன் காரணமாகவே இந்த ஊருக்கு *லேபட்சி* என்று பெயர் வந்ததாகக் கூறப்படுகிறது.  

## வீரபத்திரர் கோவில்
இதில் வீரபத்திரன் கோவில் உள்ளது. இந்தக் கோயிலினுள் சிவன், திருமால், வீரபத்திரர் ஆகியோருக்குச் சிறு கோயில்கள் உள்ளன. சிவனும் திருமாலும் எதிரெதிராக இருக்கின்றனர். இந்தக் கோயிலின் கலைநயம் மிகுந்த பகுதி நாட்டிய மண்டபமாகும். அதில் நட்டியக்காரர், மிருதங்கம் வாசிப்போர், இசைவாணர் ஆகியோருடைய உருவங்கள் செதுக்கிய 60 பெரிய தூண்களும் ஓவிய வேலைப்பாடு மிகுந்த விதானமும் காணப்படுகின்றன. கருவறையின் சுவர்களிலும் கூரை உட்பறமும் அழகுமிக்க ஓவியங்கள் நிறைந்துள்ளன.  

## நந்தி
இங்குள்ள வீரபத்திரர் கோயிலிலிருந்து சிறிய தூரத்தில் கல்லால் செதுக்கப்பட்ட படுத்திருக்கும் நிலையில் நந்தி ஒன்றுள்ளது. இந்த நந்தி 15 அடி நீளம், 27 அடி உயரம் கொண்டு ஆந்திரத்தில் உள்ள நந்திகளில் மிகப்பெரியதாக உள்ளது. இந்த நந்தி 16-ம் நூற்றாண்டில் செய்யப் பெற்றதாகும். அதை ‘பசவண்ணர்’ என்னும் நந்தி என்று வணங்கி வருகிறார்கள்.
# வெம்பாக்கம் பேரூராட்சி


**வெம்பாக்கம்** (Vembakkam) இந்தியா, தமிழ்நாடு மாநிலத்தில், திருவண்ணாமலை மாவட்டத்தில் உள்ள வெம்பாக்கம் வட்டம், வெம்பாக்கம் ஊராட்சி ஒன்றியம் ஆகியவற்றின் நிர்வாகத் தலைமையிடமும், பேரூராட்சியும் ஆகும். இந்த வட்டத்தின் வட்டார வளர்ச்சி அலுவலகம் இங்கு அமைந்துள்ளது. அதுமட்டுமில்லாமல் இது செய்யார் (சட்டமன்றத் தொகுதிக்கும்) மற்றும் ஆரணி மக்களவைத் தொகுதிக்கும் உட்பட்டதாகும்.  

## அமைவிடம்

வெம்பாக்கம், ஆற்காடு - வெம்பாக்கம் - காஞ்சிபுரம் தேசிய நெடுஞ்சாலையில் அமைந்துள்ளது. அதுமட்டுமில்லாமல், காஞ்சிபுரத்தில் இருந்து சுமார் 17 கி. மீ தொலைவிலும், செய்யாரிலிருந்து 20 கி.மீ. தொலைவிலும் மற்றும் ஆரணியிலிருந்து 47 கி.மீ. தொலைவிலும் மற்றும் மாவட்ட தலைமையிடமான திருவண்ணாமலைக்கு 107 கி.மீ. தொலைவிலும் அமைந்துள்ளது. இது செய்யார் சட்டமன்றத் தொகுதிக்கும், ஆரணி மக்களவைத் தொகுதிக்கும் உட்பட்டதாகும்.  

## மக்கள் தொகை
2011 ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 26980 ஆகும். இவர்களில் பெண்கள் 13040 பேரும், ஆண்கள் 13940 பேரும் உள்ளனர்.  

## நிர்வாகம் மற்றும் அரசியல்

### வருவாய் வட்டம்

திருவண்ணாமலை மாவட்டத்தில் உள்ள 12 வட்டங்களில் வெம்பாக்கம் வட்டமும் ஒன்றாகும். இந்த வட்டத்தின் தலைமையகமாக வெம்பாக்கம் உள்ளது. இந்த வட்டத்தில் 96 வருவாய் கிராமங்களும், 2011 மக்கள் தொகை கணக்கெடுப்பின் படி 1,24,188 உள்ளனர்.. இந்த வட்டத்தில் வெம்பாக்கம் ஊராட்சி ஒன்றியம் மற்றும் வெம்பாக்கம் பேரூராட்சி அமைந்துள்ளது.  

### அரசியல்

வெம்பாக்கம் நகரம் மற்றும் வெம்பாக்கம் வட்டம் மக்கள், செய்யார் (சட்டமன்றத் தொகுதி)கற்கும், ஆரணி மக்களவைத் தொகுதிக்கும் உட்பட்டதாகும்.  

## சாலை வசதிகள்

வெம்பாக்கம் நகர்த்தை இணைக்கும் வகையில் சாலை வசதிகள் வலைப்பின்னலாக அமைக்கப்பட்டுள்ளது.  

1. பிரம்மதேசம் - வெம்பாக்கம் - செய்யார் சாலை  

2. ஆற்காடு - வெம்பாக்கம் - காஞ்சிபுரம் சாலை  

3. வெம்பாக்கம் - கலவை - மாம்பாக்கம் - ஆரணி சாலை  

## பேருந்து வசதிகள்

வெம்பாக்கம் நகரிலிருந்து பேருந்து வசதிகள் உள்ளது.  

- ஆரணியிலிருந்து, கலவை வழியாக காஞ்சிபுரம் செல்லும் பேருந்துகள் அனைத்தும் இங்கு நின்று செல்லும்.
- கலவையிலிருந்து, காஞ்சிபுரம் வழியாக சென்னை செல்லும் பேருந்துகள் அனைத்தும் இங்கு நின்று செல்லும்.
- செய்யார் , ஆரணி, காஞ்சிபுரம், பிரம்மதேசம், ஆற்காடு, கலவை, வேலூர், சென்னை ஆகிய நகரங்களுக்கு சென்று வர பேருந்து வசதிகள் உள்ளது.
# டேவிட் லிவிங்ஸ்ட்டன்



**டேவிட் லிவிங்ஸ்ட்டன்** (*David Livingstone*) (1813-1873) என்பவர் ஆப்பிரிக்காக் கண்டத்தித்திற்குச் சென்று அதன் பல பகுதிகளைக் கண்டறிந்து பெரும் புகழ்பெற்ற நாடாய்வாளர் ஆவார்.  

## பிறப்பு
இசுக்கொட்லாந்திலுள்ள சிற்றூரில் 1813 ஆம் ஆண்டு மார்ச் 19ஆம் தேதி டேவிட் லிவிங்ஸ்ட்டன் பிறந்தார்.  

## கல்வி
எளிய குடும்பத்தில் பிறந்ததால் இவர் தமது பத்தாம் வயதிலேயே ஒரு பஞ்சாலையில் வேலை செய்யத் தொடங்கினார். எனினும் இரவுப் பள்ளிகளில் படித்து வந்தார். பின்பு கிளாஸ்கோ பல்கலைக்கழகத்தில் பயின்று மருத்துவப் பட்டம் பெற்றார். 1838 ஆம் ஆண்டு லண்டன் சமயப் பிரசார சங்கத்தில் சேர்ந்தார்.  

## ஆப்பிரிக்கப் பயணம்
லண்டன் சமயப் பிரசார சங்கத்தினர் கிறிஸ்தவ சமயத்தைப் பரப்ப 1841-ல் இவரை ஆப்பிரிக்காவுக்கு அனுப்பினர். ஆப்பிரிக்காவின் பல பகுதிகளைக் கண்டறிந்தார். 1851 ஆம் ஆண்டு சாம்பசி ஆறு தோன்றும் இடத்தைக் கண்டுபிடித்தார். சாம்பசி ஆற்றில் மிகப் பெரிய அருவியொன்றைக் கண்டு அதற்கு அந்நாளில் இங்கிலாந்தில் ஆட்சி புரிந்த விக்டோரியா மகாராணியின் பெயரால் ‘விக்டோரியா அருவி’ என்று பெயரிட்டார். 1856 ஆம் ஆண்டில் இவர் இங்கிலாந்து திரும்பினார்.  

## மத்திய ஆப்பிரிக்கா, கிழக்கு ஆப்பிரிக்கா பயணம்
சமயப் பிரச்சார சங்கத்தை விட்டு விலகி 1858ஆம் ஆண்டு மத்திய ஆப்பிரிக்காவையும், கிழக்கு ஆப்பிரிக்காவையும் ஆராய்வதற்காகச் சென்றார். செல்லும் வழியிலே அராபியர்கள் ஆப்பிரிக்கர்களை அடிமைகளாக விற்பனை செய்யக் கடத்திச் செல்வதைக் கண்டார். இக்கொடிய முறையை ஒழிக்க இவர் அரும் பாடுபட்டார்.  

## இறப்பு
1873 ஆம் ஆண்டில் லிவிங்ஸ்ட்டன் காலமானார். இவருடைய உடலை இங்கிலாந்திற்கு எடுத்துச் சென்று அடக்கம் செய்தனர்.
# கோ. சுப்பிரமணியன்

**கோ. சுப்பிரமணியன்** (அக்டோபர் 7, 1906 - ஆகத்து 28, 1971) என்பவர் வழக்கறிஞராகவும், தமிழ்ப் பேராசிரியராகவும் இருந்து தமிழுக்குத் தொண்டு புரிந்துள்ளார். சைவ சமய நூல்கள் பலவும் இயற்றியுள்ளார்.  

## பிறப்பும் இளமையும்
இவர், திருநெல்வேலி மாவட்டத்தில் உள்ள சிந்துப்பூந்துறையில் 07-10-1906 ஆம் ஆண்டு பிறந்தார். பெற்றோர் கோமதிநாயகம் பிள்ளை உலகாம்பாள் ஆகியோர் ஆவர். நெல்லை, உயர்நிலைப் பள்ளியில் பள்ளிப் படிப்பை முடித்த இவர், இந்துக் கல்லூரி, புனித சேவியர் கல்லூரியிலும் கல்வி பயின்றார். பின்னர், சென்னை சட்டக்கல்லூரியில் பயின்று பட்டம் பெற்றார்.  

## தமிழ்ப் பணிகள்
தமிழின் மீது பற்றுக்கொண்ட இவர், தாம் ஆற்றிய வழக்கறிஞர் தொழிலைத் துறந்து, தமிழில் முதுகலைப்பட்டம் பெற்றார். *தமிழிலக்கியத்தில் வரலாற்றுச் செய்திகள்* எனும் கட்டுரையை எழுதி அனைவரின் பாராட்டையும் பெற்றார். அண்ணாமலைப் பல்கலைக்கழகத்தின் துணைவேந்தராக இருந்த சண்முகம் செட்டியாரின் விருப்பத்திற்கிணங்க, தமிழாராய்ச்சித் துறை ஒன்றைத் தனியே ஏற்படுத்தி அதற்குத் தலைவராக நியமிக்கப்பட்டார்.  

## படைப்புகள்
- அப்பர் விருந்து
- இளங்கோ விருந்து
- கம்பர் விருந்து
- மாணிக்க விருந்து
- இலக்கியச் செல்வம்
- இன்ப வாழ்வு
- துள்ளி வருகுதுவேல்
- கவி இன்பம்
- முத்தமிழ் முழக்கம்
- வாலி வதை
- வெண்ணிலவில்
- புதுமனைப் பரிசு
- வாசகரும் வாகீசரும் முதலிய தமிழ் நூல்களையும்,
- சைவ சித்தாந்த அகமும் வரலாறும்
- பழந்தமிழர் வாழ்வில் சகுனங்களும் நம்பிக்கைகளும்
- மரபு வழிபாடும் நாக வணக்கமும். முதலிய ஆங்கில நூல்களையும் படைத்துள்ளார்.

## பெற்ற பட்டங்கள்
இவருக்குத் தருமபுரம் ஆதீனம், *திருநின்ற நெறியாளர்* எனும் பட்டத்தை வழங்கியுள்ளது. மதுரை ஆதீனம், சைவப் பேராசிரியர் எனும் பட்டத்தை வழங்கியுள்ளது.  

## மறைவு
இவர் தமது 65 ஆவது அகவையில் 26-8-1971 அன்று இவ்வுலக வாழ்வை நீத்தார்.  

1) மு.விவேகானந்தன், " தமிழ் வளர்த்த வழக்கறிஞர்கள்" நர்மதா பதிப்பகம், சென்னை-2017.  
2) மு.வரதராசன், தமிழ் இலக்கிய வரலாறு சாகித்திய அகாதெமி வெளியீடு 1991.
# விப்ஜியார் திரைப்பட விழா


**விப்ஜியார் திரைப்பட விழா** (*ViBGYOR Film Festival*) என்பது சர்வதேச குறு மற்றும் ஆவணப்படங்களுக்கான திரைப்பட விழா ஆகும். இவ்விழா, இந்தியாவிலுள்ள கேரளா மாநிலத்தில் திரிச்சூர் நகரில் ஆண்டுதோறும் கொண்டாடப்படுகிறது. விப்ஜியார் திரைப்பட விழாவானது, விப்ஜியார் திரைப்பட குழு, சேத்னா ஊடக நிறுவனம், நோட்டம் டிராவலிங் திரைப்பட விழா, நவசித்ரா திரைப்படக் கழகம், விஷுவல் சர்ச், மூவிங் ரிப்பபிளிக், சென்சு, ஜிஏஐஏ ஆகிய இவற்றின் ஆதரவுடன் திருச்சூர் மாநகராட்சி, ஜில்லா பஞ்சாயத்து, இந்திய திரைப்பட சங்கங்களின் கூட்டமைப்பு, கேரளா சாலாச்சித்ரா அகாதமி, தகவல் மற்றும் மக்கள் தொடர்பு, ஆக்‌ஷனெய்டு இந்தியா, ஐசிசிஓஓ-தெற்காசிய மற்றும் பிற பல்வேறு திரைப்பட சங்கங்கள் சேர்ந்து ஆண்டுதோறும் நடத்துவது தான் இத்திரைப்பட விழாவாகும்.  

## திரைப்பட அலைக்கற்றை
தெற்கு ஆசியாவிலேயே மிகப்பெரிய திரைப்பட விழாவாக, விப்ஜியார் திரைப்பட விழா உள்ளது. ஒவ்வொரு வருடமும் திரிச்சூர் சங்கீத நாடக அகாடமி வளாகத்தில் நடைபெறும் ஐந்து நாள் திரைப்பட விழாவாகும். விப்ஜியாரின் 3 வகையான திரைப்பட தொகுப்புகள் கீழே பட்டியலிடப்பட்டுள்ளது:  

- ஒவ்வொரு வருடமும் வெவ்வேறு தலைப்புகள் கொண்ட “அந்த ஆண்டின் நோக்கம்”
- விப்ஜியார் அலைக் கற்றைத் தொகுப்பு. இது பின்வரும் ஏழு உப பிரிவுகளாக பிரிக்கப்பட்டுள்ளது:
  - அடையாளங்கள்
  - உாிமைகள்
  - சுற்றுச்சூழல் மற்றும் வளர்ச்சி சார்பியல்
  - நாடு மற்றம் மாநிலம்
  - பாலினம் மற்றும் பாலீர்ப்பு
  - அடிப்படைவாதம் (எதிர்) வேற்றுமை
  - கலாச்சாரம் மற்றும் ஊடகம்
- கேரள திரைப்படங்களுக்கான ”கேரளா அலைக்கற்றை”

## வகைமை
அசைப்படம், ஆவணப்படம், சோதனைமுயற்சியாக எடுக்கப்பட்ட படங்கள், இசை வீடியோ மற்றும் குறும் படங்கள்.  

## நிகழ்வு வரலாறு
- முதல் பதிப்பு: பிப்ரவரி 2006
- இரண்டாம் பதிப்பு: மே 2007
- மூன்றாம் பதிப்பு: பிப்ரவரி 2008
- நான்காவது பதிப்பு: பிப்ரவரி 2009
- ஐந்தாவது பதிப்பு: பிப்ரவரி 2010
- ஆறாவது பதிப்பு: ஜனவரி 2011
- ஏழாவது பதிப்பு: பிப்ரவரி 2012
- எட்டாவது பதிப்பு: பிப்ரவரி 2013
- ஒன்பதாவது பதிப்பு: பிப்ரவரி 2014
## கருத்து
- 2006: 'தண்ணீர்'
- 2007: 'புவி'
- 2008: 'சக்தி'
- 2009: 'உணவு இறைமை'
- 2010: 'தெற்காசியாவின் மாநில, கம்யூனிச மற்றும் அபிவிருத்தி மோதல்கள்'
- 2011: 'தெற்காசியாவின் அரசியல் திரைப்படம் மற்றும் ஊடக செயற்பாடு'
- 2012: 'தெற்காசியா: வாழ்க்கையும் வாழ்வகையும்'
- 2013: 'திருட்டுப்போன ஜனநாயகங்கள்'
- 2014: 'பாலின நீதி'

## திரையிடப்பட்ட திரைப்படங்கள்
- கடந்த காலக்கூறுகள்
- மறுவிழி திரைப்படம்
# வினோத் பாய் சாவ்டா

**வினோத் பாய் சாவ்டா ** என்பவர் குஜராத் மாநிலத்தின் காச் சேர்ந்த அரசியல்வாதி ஆவார். இவர்   பாரதிய ஜனதா கட்சியை (பாஜக) சார்ந்தவர் ஆவார்.  

இவர்  2014 மக்களவை தேர்தலில்  பாஜக மற்றும் தேசிய ஜனநாயகக் கூட்டணி வேட்பாளராக அறிவிக்கப்பட்டாா்.  

இவர் வெற்றி பெற்று 562855 வாக்குகள் எதிராக இத்தோ்தலில்  டாக்டர் தினேஷ் பார்மரை, எதிா்த்து போட்டியிட்டு, 562855 வாக்குகள் பெற்று வெற்றி பெற்றாா். இந்திய தேசிய காங்கிரஸ்  சார்பாக போட்டியிட்ட  தினேஷ் பாா்மர் 308373 வாக்குகள் பெற்றாா். 2019ஆம் ஆண்டு நடைபெற்ற இந்திய நாடாளுமன்ற மக்களவைத் தேர்தலிலும் இவர் பாசக சார்பாக போட்டியிட்டு வெற்றிப்பெற்றார்.
# ஐன்ஸ்டைன் (அலகு)

ஒரு மோல் (6.022×10<sup>23</sup>) எண்ணிக்கையிலுள்ள ஒளியணுக்களின் ஆற்றலின் அளவு ஒரு **ஐன்ஸ்டைன்** (*Einstein*) அலகு ஆகும். ஆற்றலானது அலை நீளத்திற்கு எதிர் விகிதத்தில் இருக்குமென்பதால், இவ்வலகு அதிர்வெண்ணைச் சார்ந்திருக்கும். ஆனால் ஆற்றலின் சர்வதேச அலகான ஜூலிற்கும், ஐன்ஸ்டைனுக்கும் தொடர்பில்லை.  

ஒளிச்சேர்க்கையின் ஆய்வுகளில் ஒரு மோல் ஒளியணுக்களுக்கு வேறுபட்ட வரையறையைக் கொண்டு ஐன்ஸ்டைன் அலகு பயன்படுத்தப்படுகிறது. ஒளிச்சேர்க்கையின் போதுள்ள கதிர்வீசல் மைக்ரோஐன்ஸ்டைன்/விநாடி/கனமீட்டர் (μE m<sup>−2</sup> s<sup>−1</sup>) என்ற அலகால் அளக்கப்படுகிறது.  

இந்த அலகு சர்வதேச அலகாக ஏற்றுக் கொள்ளப்படாததால் இதன் பயன்பாடும் குறைவாகவே உள்ளது. ஜெர்மனி இயற்பியலாளர் ஆல்பர்ட் ஐன்ஸ்டைன் பெயரால் இந்த அலகு அழைக்கப்படுகிறது.
# வரலாற்று இடம்



**வரலாற்றுத் தளம்** (*Historic site*) அல்லது **பாரம்பரிய இடம்** என்பது அதிகாரபூர்வமான அரசியல், ராணுவம், கலாச்சார, பாரம்பரிய மற்றும் சமூக வரலாற்று இடங்கள் அதன் கலாச்சார பாரம்பரிய மதிப்பிற்காக பாதுகாக்கப்படுகிறது. பொதுவாக வரலாற்று இடங்கள் சட்டத்தால் பாதுகாக்கப்படுகின்றது மற்றும் பல அமைவிடங்கள் அதிகாரபூர்வமான வரலாற்று இடங்கள் என்ற அங்கீகாரம் பெற்றன. மேலும் பல அதிகாரப்பூர்வ வரலாற்று அந்தஸ்துடன் அங்கீகரிக்கப்பட்டுள்ளன. ஒரு வரலாற்றுத் தளம் உள்ளூர், பிராந்திய, தேசிய அல்லது உலகளாவிய முக்கியத்துவம் வாய்ந்த எந்தவொரு கட்டிடம், நிலப்பரப்பு, தளம் அல்லது கட்டமைப்பாக இருக்கலாம். வழக்கமாக இது குறைந்தது 50 ஆண்டுகள் அல்லது அதற்கு மேற்பட்டதாக இருக்க வேண்டும்.  

## வரலாற்று இடத்தின் பார்வையாளர்கள்
வரலாற்று இடம் மற்றும் பாரம்பரிய இடம் அனேகமாக பொதுமக்கள் பார்வையிடுவதற்காக பராமரிக்கப்படுகிறது. கடந்துபோன சாகாப்தம் நினைவால் ஏற்படும் ஏக்கம், கலாச்சார பாரம்பரியத்தை பற்றி கற்றுக்கொள்ளும் ஆசை அல்லது வரலாற்று குறிப்புகளைப் பற்றி அறிந்து கொள்ளும் பொதுவான ஆர்வம் போன்றவற்றுக்காக பார்வையாளர்கள் இவ்விடங்களுக்கு வரலாம். பல இடங்கள் வழிகாட்டுதல் சுற்றுலாக்களை வழங்குகின்றன, பயிற்சி பெற்ற அமைவிட அலுவலர்களால் மேற்கொள்ளப்படுகிறது. இவர்கள், அவ்வமைவிடக் காலத்தின் வாழ்க்கை குறித்த விளக்கம் தருகிறார்கள். ஒரு அமைவிடத்தில் பார்வையாளர் மையம் கூட இருக்கலாம், அதிலுள்ள நவீன வசதிகள் வெளி உலகம் மற்றும் வரலாற்று இடத்திற்கு நுழைவாயிலாக விளங்கும் மற்றும் மென்மையாக கையாளும் இடங்களை அதிகமாக பாதிக்காமல் வரலாற்று விவரங்களைப் பற்றி அறிந்து கொள்ள உதவும்.  

## யுனெஸ்கோ உலகப் பாரம்பரியத் தளம்
உலக பாரம்பரியத் தளம் என்பது யுனெஸ்கோ மூலம் நிர்வகிக்கப்படும் சர்வதேச மாநாட்டின் சட்டப் பாதுகாப்புடன் கூடிய வரலாற்று தளமாகும்.  

ஜூன் 2023 நிலவரப்படி, 167 நாடுகளில் மொத்தம் 1,157 உலக பாரம்பரியத் தளங்கள் (900 கலாச்சார, 218 இயற்கை மற்றும் 39 கலப்பு பண்புகள்) உள்ளன.  

உலக பாரம்பரியத் தளங்கள் பெரும்பாலும் ஏராளமான பார்வையாளர்களை ஈர்க்கின்றன. சீனாவின் தடைசெய்யப்பட்ட நகரம், 12.4 மில்லியன் வருடாந்த பார்வையாளர்களைக் கொண்ட சீனாவின் தடுக்கப்பட்ட நகர் மற்றும் 11 மில்லியன் வருடாந்த பார்வையாளர்களைக் கொண்ட அமெரிக்காவின் பெரும் புகைமலை ஆகியவை 14 மில்லியன் வருடாந்த பார்வையாளர்களைக் கொண்டுள்ளது.